20040426

Decizia Comisiei

din 26 aprilie 2004

de recunoaștere în principiu a conformității dosarelor transmise pentru examinare detaliată în vederea eventualei includeri a etaboxamului în anexa I la Directiva 91/414/CEE a Consiliului

[notificată cu numărul C(2004) 1526]

(Text cu relevanță pentru SEE)

(2004/409/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare [1] și, în special, articolul 6 alineatul (3),

întrucât:

(1) Directiva 91/414/CEE prevede elaborarea unei liste comunitare a substanțelor active care sunt autorizate pentru a fi încorporate în produsele fitosanitare.

(2) Un dosar cu privire la substanța activă etaboxam a fost depus de către LG Life Sciences Ltd. la autoritățile britanice la 30 septembrie 2003, împreună cu o cerere pentru a obține includerea acesteia în anexa I la Directiva 91/414/CEE.

(3) Autoritățile britanice au comunicat Comisiei că, în urma examinării preliminare, dosarul pare să îndeplinească cerințele cu privire la datele și informațiile prevăzute în anexa II la Directiva 91/414/CEE. Dosarul îndeplinește, de asemenea, cerințele cu privire la datele și informațiile prevăzute în anexa III la Directiva 91/414/CEE privind un produs fitosanitar ce conține substanța activă în cauză. În conformitate cu prevederile articolului 6 alineatul (2) din Directiva 91/414/CEE, dosarul a fost ulterior transmis de către solicitant Comisiei și celorlalte state membre și supus atenției Comitetului permanent pentru lanțul alimentar și sănătatea animală.

(4) Prezenta decizie are drept obiect confirmarea, în mod oficial, la nivelul Comunității, a faptului că dosarul se conformează cerințelor cu privire la datele și informațiile prevăzute în anexa II la Directiva 91/414/CEE și, pentru cel puțin un produs fitosanitar care conține substanța activă în cauză, cerințele prevăzute în anexa III la aceeași directivă.

(5) Prezenta decizie nu trebuie să aducă atingere dreptului Comisiei de a cere solicitantului să transmită date sau informații suplimentare statului membru desemnat raportor pentru o substanță dată în vederea clarificării anumitor aspecte din dosar.

(6) Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Dosarul privind substanțele active prevăzute în anexa la prezenta decizie, care a fost depus la Comisie și la statele membre în vederea includerii substanței respective în anexa I la Directiva 91/414/CEE, îndeplinește în principiu cerințele cu privire la datele și informațiile prevăzute în anexa II la Directiva 91/414/CEE.

De asemenea, dosarul îndeplinește cerințele cu privire la datele și informațiile prevăzute în anexa III la Directiva 91/414/CEE cu privire la un produs fitosanitar ce conține substanța activă în cauză, ținând seama de utilizările propuse.

Articolul 2

Statele membre raportoare continuă examinarea detaliată a dosarului în cauză și comunică Comisiei concluzia acestei examinări și recomandările privind includerea sau neincluderea substanței active în cauză în anexa I la Directiva 91/414/CEE, precum și orice condiție aferentă, cât mai curând posibil și până la 30 aprilie 2005.

Articolul 3

Prezenta decizie se adresează statelor membre.

Adoptată la Bruxelles, 26 aprilie 2004.

Pentru Comisie

David Byrne

Membru al Comisiei

[1] JO L 230, 19.8.1991, p. 1. Directivă astfel cum a fost modificată ultima dată prin Directiva 2004/60/CE a Comisiei (JO L 120, 24.4.2004, p. 39).

--------------------------------------------------

20040426

ANEXĂ

SUBSTANȚA ACTIVĂ MENȚIONATĂ DE PREZENTA DECIZIE

Nr. | Denumirea comună, număr de identificare CIPAC | Solicitant | Data cererii | Statul membru raportor |

1 | Etaboxam Nr. CIPAC – nu este încă disponibil | LG Life Sciences Ltd. | 30.9.2003 | Regatul Unit |

--------------------------------------------------